मंत्री का नाम ले कर्मचारियों को धमकाने वाले आउटसोर्स कर्मी को हटाने के लिए मेयर ने लिखी चिट्ठी
प्रदेशसरकार के एक मंत्री का नाम लेकर निगम कर्मियों को धमकी देने वाले आउट सोर्स कर्मी दिनेश टक्कर को हटाने के लिए मेयर रेणु डाबला ने निगमायुक्त अतुल कुमार को चिट्टी लिखी है, जिस पर कई पार्षदों के भी हस्ताक्षर हैं। नगर निगम की टैक्सेशन ब्रांच में तैनात टक्कर के खिलाफ सीएम विंडो पर शिकायत और पार्षदों के साथ अनुचित व्यवहार का भी आरोप है। बदले में संयुक्त आयुक्त को पत्र भेजकर दिनेश टक्कर ने कर्मचारी राजपाल पर धमकी देने, गाली-गलौज करने और अपने ऊपर हाथ उठाने का दोष मढ़ा है।
सोमवार को पब्लिक हेल्थ विभाग के अधिकारियों के साथ मीटिंग के तुरंत बाद मेयर रेणु डाबला की उपस्थिति में पार्षद संजय सैनी ने दिनेश टक्कर का मामला उठाया। इसके बाद अायुक्त नगर निगम को संबोधित पत्र तैयार किया गया, इसमें दिनेश द्वारा निगम कर्मियों को परेशान करने और किसी काम के लिए मिलने पर पार्षदों से अभद्रता का आरोप लगाया है। पत्र में गृहकर शाखा के राजपाल के साथ अभद्र व्यवहार करने, मानसिक प्रताड़ना देने और कार्यालय का माहौल खराब करने का भी दोषी बताया गया है। ऐसे में दिनेश को तत्काल निगम कार्यालय से हटाने की मांग की है। राजपाल ने 2 मार्च को सीएम विंडो पर कर निरीक्षक दिनेश के खिलाफ मंत्री मनीष ग्रोवर के नाम की धमकी देने और मानसिक प्रताड़ना की शिकायत की है। खुद को दिल ब्लड प्रेशर का मरीज बताते हुए सख्त कार्रवाई की मांग की। मेयर ने बताया कि पत्र पर ममतारानी, सीनियर डिप्टी मेयर मंजूरानी हुड्डा के पति बिजेंद्र हुड्डा, डिप्टी मेयर अशोक भाटी, अनिता मिगलानी, गुलशन ईश्पुनियानी, संजय सैनी, राजबीर सैनी, बलराज बल्लू, जय किशन शर्मा, लक्ष्मी देवी एवं पार्षद नीरा भटनागर के पति नौरातामल भटनागर ने हस्ताक्षर किए हैं। इधर, कर निरीक्षक दिनेश टक्कर ने ज्वाइंट कमिश्नर को भेजे पत्र में राजपाल को गाली गलौज और हाथ उठाने का आरोपी बताते हुए कहा कि डी एंड सी रजिस्टर में बिना दस्तावेज के दर्ज किए हुए एक केस को मांगे जाने पर राजपाल ने गलत बोलना शुरू किया और देख लेने की धमकी दी। टक्कर ने राजपाल के खिलाफ विभागीय जांच करवाने की मांग की है।
hin_Deva hin_Deva hin_Deva